# **ΣΥΛΛΟΓΟΣ ΕΚΠΑΙΔΕΥΤΙΚΩΝ Π. Ε.**

**ΑΜΑΡΟΥΣΙΟΥ Μαρούσι 19 – 5 – 2025**

# **Ταχ. Δ/νση: Λ. Κηφισιάς 211 Αρ. Πρ. : 102**

**Τ.Κ. 15124 Μαρούσι**

**Τηλ. & Fax: 210 8020697**

**Πληροφορίες: Δημ. Πολυχρονιάδης (6945394406)**

**Email:syll2grafeio@gmail.com**

**Δικτυακός τόπος: http//:** [**www.syllogosekpaideutikonpeamarousiou.gr**](http://www.syllogosekpaideutikonpeamarousiou.gr)

**ΠΡΟΣ ΤΑ ΜΕΛΗ ΤΟΥ ΣΥΛΛΟΓΟΥ ΜΑΣ**

**Κοινοποίηση: Δ. Ο. Ε., Συλλόγους Εκπ/κών Π. Ε. της χώρας**

**Ψήφισμα στήριξης, συμπαράστασης κι αλληλεγγύης   
  
Για τη δίκη των 25 μελών του Ρουβίκωνα, έπειτα από παρέμβαση στην ταράτσα της Hellenic Train στις 28 Φλεβάρη, ημέρα γενικής απεργίας ,δύο χρόνια μετά το έγκλημα των Τεμπών.**

Το πρωί της μεγαλειώδους πανεργατικής απεργίας και των τεράστιων παλλαϊκών συλλαλητηρίων της 28ης Φλεβάρη, 24 μέλη του Ρουβίκωνα,  διαμαρτυρόμενα συμβολικά για το έγκλημα των Τεμπών, κρέμασαν ένα πανό που έγραφε τη λέξη «Δολοφόνοι» και «Μέχρι Τέλους» από την ταράτσα του κτιρίου της Hellenic Train. Πολύ σύντομα τεράστιες αστυνομικές δυνάμεις κατέφτασαν στην ήδη αποκλεισμένη Hellenic Τrain. Εισέβαλαν στην εταιρεία σπάζοντας πόρτες με πολιορκητικό κριό, ανέβηκαν στην ταράτσα και προσήγαγαν τα μέλη του Ρουβίκωνα.

Η Hellenic Train, η γνωστή εταιρεία που φέρει τεράστιες ευθύνες για το έγκλημα στα Τέμπη μήνυσε τα μέλη του Ρουβίκωνα για το πλημμέλημα της «διατάραξης οικιακής ειρήνης», μήνυσε δηλαδή, για την «οικιακή ειρήνη» της ταράτσας του άδειου κτιρίου της, ενώ μένει στο απυρόβλητο για τον άδικο χαμό 57 επιβατών και σιδηροδρομικών.

Η κυβέρνηση, το κράτος και οι μηχανισμοί τους απλώνουν δίχτυ προστασίας στην Hellenic Train και δείχνουν τα δόντια τους απέναντι στη λαϊκή κινητοποίηση. Γι’ αυτό και αντέδρασαν απέναντι στην ιστορική παλλαϊκή κινητοποίηση της απεργίας που έγινε την Παρασκευή 28 Φλεβάρη με καταστολή, μαζικές συλλήψεις, ακόμα και ανήλικων, αλλά και μια προπαγανδιστική εκστρατεία ψέματος.

Εκφράζουμε την αλληλεγγύη, τη συμπαράσταση και τη στήριξή μας στα μέλη του Ρουβίκωνα, απαιτώντας το ελάχιστο από την εταιρεία που έτσι κι αλλιώς έχει καταφέρει να καταγραφεί στη σύγχρονη ιστορία της χώρας μας με μαύρα γράμματα: να αποσυρθεί η κατηγορία.

Είναι αδιανόητο να κινδυνεύουν με φυλάκιση 25 άνθρωποι μόνο επειδή ανάρτησαν ένα πανό, ενώ η Hellenic Train, συνυπεύθυνη για το έγκλημα των Τεμπών και τη συγκάλυψή του, αντιμετωπίζει κατηγορία σε βαθμό πλημμελήματος! Για αυτό ζητάμε την άμεση αθώωση των κατηγορουμένων και την παύση κάθε δίωξης.

Δίκη: 22/05/2025 Δικαστήρια Ευελπίδων (κτίριο 2, 09:00)

